JSP เจ๋ง! บุ๊คกำไร Q2/58 ที่ 321.37 ลบ. เติบโต 112%
JSP เจ๋ง! กำไร Q2/58 โต 112% มาที่ 321.37 ลบ. จาก 151.77 ลบ. เมื่อปีก่อน หลังรายได้ขายหน่วยในโครงการอาคารพาณิชย์เพิ่ม ขณะที่ช่วง 6 เดือนแรกมีกำไร 567.78 ลบ. เติบโต 62% จาก 350.94 ลบ. เมื่อปีก่อน เตรียมจ่ายปันผล 0.08 บ./หุ้น XD 20 ส.ค.58 กำหนดจ่ายปันผล 8 ก.ย.นี้
11 ส.ค. 2558

บริษัท เจ. เอส. พี. พร็อพเพอร์ตี้ จำกัด (มหาชน) หรือ JSP รายงานผลการดำเนินงานไตรมาส 2/58 สิ้นสุดวันที่ 30 มิ.ย.58 (รวมบริษัทย่อย) มีกำไรสุทธิ 321.37 ล้านบาท หรือมีกำไรสุทธิ 0.08 บาทต่อหุ้น เพิ่มขึ้น 112% จากช่วงเดียวกันของปีก่อนที่มีกำไรสุทธิ 151.77 ล้านบาท หรือมีกำไรสุทธิ 0.05 บาทต่อหุ้น
อย่างไรก็ตาม ผลการดำเนินงานช่วง 6 เดือนแรกมีกำไรสุทธิ 567.78 ล้านบาท หรือ 0.14 บาทต่อหุ้น เพิ่มขึ้น 62% จากช่วงเดียวกันของปีก่อนที่มีกำไรสุทธิ 350.94 ล้านบาท หรือ 0.12 บาทต่อหุ้น
ทั้งนี้ผลการดำเนินงานดังกล่าวที่เพิ่มขึ้น เนื่องจากบริษัทมีรายได้จากการขายหน่วยในโครงการอาคารพาณิชย์เป็นเงิน 1.98 พันล้านบาท เพิ่มขึ้นจากช่วงเดียวกันเมื่อปีก่อน 284 ล้านบาท หรือ 16.73% จากการโอนกรรมสิทธิ์หน่วยในโครงการอาคารพาณิชย์ที่เพิ่มมากขึ้น โดยการโอนกรรมสิทธิ์สำหรับปี 58 ส่วนใหญ่มาจากโครงการ “สำเพ็ง 2 เฟส” และ “ทิวลิป บิสทาวน์”
นอกจากนี้บริษัทได้ประกาศจ่ายปันผลงวดดำเนินงานวันที่ 1 ม.ค. 2558 ถึงวันที่ 30 มิ.ย. 2558 เป็นเงินสดจำนวน 0.08 บาทต่อหุ้น โดยจะขึ้นเครื่องหมาย XD ไม่ได้รับสิทธิปันผลในวันที่ 20 ส.ค. 2558 และกำหนดจ่ายเงินปันผลในวันที่ 8 ก.ย. 2558
 